
Ályktun
um eflingu og sjálfstæði Þróunarmiðstöðvar íslenskrar heilsugæslu
Aðalfundur Læknafélags Íslands (LÍ) haldinn í Kópavogi 6. nóvember 2026 lýsir yfir eindregnum stuðningi við starfsemi Þróunarmiðstöðvar íslenskrar heilsugæslu (ÞÍH) og mikilvægt hlutverk hennar í faglegri þróun, gæðastarfi, rannsóknum og menntun innan heilsugæslunnar.
Aðalfundurinn telur brýnt að efla faglegt og stjórnsýslulegt sjálfstæði ÞÍH með því að færa miðstöðina undan Heilsugæslu höfuðborgarsvæðisins og tryggja henni sjálfstæða stöðu, skýrt umboð og fullnægjandi fjármögnun til að sinna landsbundnu hlutverki sínu. Öflug og sjálfstæð Þróunarmiðstöð íslenskrar heilsugæslu er fjárfesting í framtíð heimilislækninga og heilbrigðisþjónustu á Íslandi.
Aðalfundurinn felur stjórn LÍ að beita sér fyrir framgangi og tryggri framtíð ÞÍH í samtali við stjórnvöld.
Greinargerð
Þróunarmiðstöð íslenskrar heilsugæslu (ÞÍH) gegnir lykilhlutverki í uppbyggingu öflugrar, gagnreyndrar og samræmdrar heilsugæslu á Íslandi. Starfsemi hennar er mikilvæg forsenda þess að heilsugæslan geti þróast sem faglegur hornsteinn heilbrigðiskerfisins.
Sérstaklega ber að undirstrika mikilvægi ÞÍH á eftirfarandi sviðum:
Fagleg þróun heimilislækninga. ÞÍH styður við innleiðingu gagnreyndra starfshátta og nýrra þjónustuleiða í heilsugæslu á hátt sem fjármögnunarlíkan heilsugæslu getur ekki mætt.
Menntun og starfsþróun. ÞÍH gegnir mikilvægu hlutverki í uppbyggingu og samhæfingu sérnáms í heimilislækningum, símenntun og faglegri starfsþróun heilbrigðisstarfsfólks um land allt.
Rannsóknir og gæðastarf. ÞÍH skapar vettvang fyrir rannsóknir, þekkingarmiðlun, gæðamælingar og kerfisbundið umbótastarf sem styrkir faglegan grundvöll heilsugæslunnar.
Samstarf milli þjónustustiga. ÞÍH hefur mikilvægu hlutverki að gegna við að efla samstarf heilsugæslu, sérfræðiþjónustu og sjúkrahúsa, stuðla að skýrari verkaskiptingu og tryggja samfellu í þjónustu við sjúklinga.
Jafnræði og landsbundin þróun. Sjálfstæð ÞÍH getur tryggt að fagleg þróun heilsugæslunnar taki mið af þörfum alls landsins, óháð rekstrarumhverfi einstakra heilbrigðisstofnana eða búsetu þeirra sem þjónustuna sækja.
Þverfagleg samvinna og nýsköpun. ÞÍH er mikilvægur vettvangur fyrir þróun teymisvinnu, nýtingu ólíkra fagstétta og innleiðingu nýrra lausna sem bæta aðgengi, gæði og skilvirkni þjónustunnar.
Þótt ÞÍH hafi verið vistuð innan Heilsugæslu höfuðborgarsvæðisins er hlutverk hennar landsbundið. Mikilvægt er að stjórnsýsluleg staða, fjármögnun og faglegt umboð miðstöðvarinnar endurspegli það hlutverk.
